Controversă între Guvern și Parlament: Tudorel Toader dă vina pe Florin Iordache că nu a cerut opinia Comisiei de la Veneția pe legile justiției

Tudorel Toader a anunțat sâmbătă pe Facebook că în octombrie 2017 a depus la Comisia parlamentară specială condusă de Florin Iordache un proiect de 18 pagini prin care solicita opinia Comisiei de la Veneția în legătură cu modificarea celor trei legi ale justiției. Deși ministrul Toader nu spune explicit că acel document nu a fost trimis Comisiei de la Veneția, deputatul USR Stelian Ion a confirmat pentru G4Media.ro că Florin Iordache, șeful Comisiei speciale din Parlament, nu a înaintat Comisiei de la Veneția solicitarea venită de la Ministerul Justiției pentru elaborarea unei opinii.

Precizările lui Tudorel Toader vin la doar o zi după ce Comisia de la Veneția a adoptat un raport preliminar privind cele trei legi modificate de coaliția PSD-ALDE-UDMR. Raportul desființează practic atât principalele modificări, cât și decizia CCR de a scoate CSM și președintele României din procedura de numire și revocare a procurorilor-șefi.

Senatorul USR, Stelian Ion, membru în Comisia Iordache, a declarat pentru G4Media.ro că nu a fost solicitată opinia Comisiei de la Veneția. Mai mult, Stelian Ion a declarat că ”mie nu mi s-a prezentat niciodată un asemenea document, deși l-am cerut expres. Știu că ministrul Toader a venit la Comisie cu mai multe documente într-o mapă, le-a pus pe masă, ne-a spus că e și o solicitare pentru Comisia de la Veneția, dar nu le-a înregistrat”.

Reamintim că legile de modificare a legilor Justiției (legile 303, 304 și 317 din 2004) au fost adoptate de Parlament la finalul anului trecut după ce au fost elaborate de Comisia specială condusă de Florin Iordache (PSD), care a fost și inițiatorul lor. Guvernul Tudose a refuzat să își asume proiectele, astfel încât draftul de lege a fost dat pur și simplu de ministrul Tudorel Toader lui Florin Iordache, fără ca Ministerul Justiției sau Guvernul să apară ca inițiatori.

Postarea integrală a lui Tudorel Toader:

Simple precizări referitoare la elaborarea legilor justiției !

Ministerul justiției a elaborat un proiect de lege pentru modificarea celor trei legi ale justiției. Concomitent, pe un număr de 18 pagini, ministerul justiției a elaborat și proiectul de solicitare a opiniei Comisiei de la Veneția.

Pe data de 25 octombrie 2017, în cadrul Comisiei speciale a Parlamentului am prezentat cele două documente. Ulterior, au fost promovate trei inițiative parlamentare de modificare a legilor justiției, care au fost dezbătute și adoptate.

Foto: Tudorel Toader și Florin Iordache (InquamPhotos / George Călin)